ఇచ్చిన గద్యానికి కొనసాగింపు రాయండి:
‘కర్మభూమిలో పూసిన ఓ పువ్వా !’ అన్న పాట మహిళలపై జరుగుతున్న గృహ హింసలు, స్త్రీల వరకట్న చావులను ప్రతిబింబిస్తుంది. ఈ పాటకు ప్రకాశం జిల్లా టంగుటూరులో ‘ఇందిర’ అనే పేరుగల కొత్త పెళ్ళికూతురు వరకట్న హత్యకు బలై పోవటం ప్రేరణనిచ్చింది.

కర్మ భూమిగా పేరు పొందిన భారతదేశాన పుట్టిన ఓ. పువ్వు వంటి మహిళా! విరిసీ విరియని చిరునవ్వా! నీవు జీవితంపై పెంచుకున్న ఆశలు అడియాశలై కట్న జ్వాలలకు బలి అయ్యావా! కాళ్ళకు పెట్టిన పారాణి ఆరకముందే, మామిడి తోరణాలు వాడకముందే, పెళ్ళిపందిరి తీయకముందే, బంధువులు వారి వారి ఇళ్ళకు చేరక ముందే, మంగళ వాయిద్యాలు మోతలు ఆగకముందే, అప్పగింతలు ముగియక ముందే పెళ్ళికూతురిగా ముస్తాబుతో శ్మశానానికే కాపురం వెళ్ళావా!

మానవత్వం నశించిందా! మమతలకు అర్థం మారిపోయిందా! వేదమంత్రాలు ఎగతాళి చేశాయా! పెళ్ళి ప్రమాణాలు పరిహాసమాడాయా! ప్రేమ బంధంగా కట్టిన తాళి ఉరితాడయ్యిందా! 
చీకటి చితిలో శవానివయ్యావా! రాక్షస విలువలతో రాజ్యమేలుతున్న నరకాన్ని గుర్తుకు తెస్తున్న ఈ సంఘంలో మానవ సంబంధాలు మార్కెట్లో సరుకులయ్యాయి. ఆడపడుచులు ఆడవారికే శత్రువులయ్యారు. అత్త కన్నులు నిప్పులు చెరిగి మలమల మాడి బొగ్గయ్యావా!

ఆడవారి కంటే అడవిలో మానుకే ఈ సమాజం విలువను ఇస్తుంది. ఆరడి పెట్టిన ఆడపడుచుకూ అత్తారింటిలో, ఆరళ్ళు తప్పవు. . కోడలి బతుకులో నిప్పులు పోసిన అత్తకు గర్భశోకమే కదా! లేడి పిల్లలను చంపే ఈ లోకంలో ఆడపిల్లల శవయజ్ఞ కొనసాగుతున్నది. అనురాగాలు మాయమై ఆర్తనాదాలు చెలరేగుతున్నాయి.

‘సమాజ వ్యవస్థను మలచిన అక్కల్లారా! చెల్లెళ్ళారా! మండుతున్న కన్నెల గుండెల కమురు వాసన మీ కళ్ళల్లో సెలయేర్లు పారించడం లేదా! స్త్రీ, పురుష సమానత్వంతో సమాజం వర్థిల్లాలి. మనుషులంతా సమానమేనని చాటి చెప్పాలి. గృహహింసలు, స్త్రీల వరకట్నపు చావులు నశించాలి అని కలేకూరి ప్రసాద్ తన ,ఆవేదనను కర్మ భూమిలో పూసిన ఓ పువ్వా! అన్న పాట ద్వారా వ్యక్తం చేశాడు.